A BIZOTTSÁG 1314/2007/EK RENDELETE
(2007. november 8.)
a 499/96/EK rendeletnek az Izlandról származó egyes halak és halászati termékek közösségi vámkontingensei tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes Izlandról származó halászati termékekre és élő lovakra vonatkozóan közösségi vámkontingensek megnyitásáról és kezeléséről szóló, 1996. március 19-i 499/96/EK tanácsi rendeletre (1) és különösen annak 5. cikke (1) bekezdésének b) pontjára,
mivel:
(1)
Bulgáriának és Romániának az Európai Gazdasági Térségben való részvételéről az EGT-bővítési megállapodásban megegyezés született, amelyet az Európai Közösség és tagállamai, Izland, Liechtenstein és Norvégia, valamint a felvételt kérő országok 2007. július 25-én írtak alá.
(2)
Az EGT-bővítési megállapodás 2007. évi elfogadásához szükséges eljárások befejezéséig megegyezés született egy levélváltás formájában létrejött megállapodásról, amely rendelkezik az EGT-bővítési megállapodás ideiglenes alkalmazásáról. A megállapodást a Bolgár Köztársaságnak és Romániának az Európai Gazdasági Térségben való részvételéről szóló megállapodás, valamint a négy kapcsolódó megállapodás aláírásáról és ideiglenes alkalmazásáról szóló, 2007. július 23-i 2007/566/EK tanácsi határozat (2) jóváhagyta.
(3)
A 2007. évi EGT-bővítési megállapodás elrendeli, hogy az 1972. évi EK-Izland szabadkereskedelmi megállapodáshoz kiegészítő jegyzőkönyv készüljön. A kiegészítő jegyzőkönyv az Izlandról származó egyes halak és halászati termékek Közösségbe irányuló behozatalára vonatkozóan új éves vámmentes kontingenseket állapít meg.
(4)
Az új vámkontingensek végrehajtása érdekében a 499/96/EK rendeletet módosítani kell.
(5)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (3) rendelkezik a vámáru-nyilatkozatok elfogadásának időpontja szerinti időrendet követve használandó vámkontingensek irányítási szabályairól. Az egyszerűsítés érdekében a 499/96/EK rendeletben előírt vámkontingensekre ugyanezt a rendszert kell alkalmazni.
(6)
A kiegészítő jegyzőkönyvben szereplő vámkontingensek a 2454/93/EGK rendelet 308c. cikke értelmében kezdetben nem tekintendők kritikusnak. Az említett rendelet 308c. cikkének (2) és (3) bekezdése ennélfogva nem alkalmazandó.
(7)
A kiegészítő jegyzőkönyv értelmében a fagyasztott norvég homár 2007. évi vámkontingensének felhasználatlan mennyiségét át kell vinni a 2008. évi megfelelő vámkontingensbe.
(8)
A 2007/566/EK határozattal összhangban az új vámkontingenseket 2007. szeptember 1-jétől kell alkalmazni. Ezt a rendeletet tehát ugyanezen időponttól, azonnali hatállyal kell alkalmazni.
(9)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 499/96/EK rendelet a következőképpen módosul:
1.
A 2. és 3. cikk helyébe a következő szöveg lép:
„2. cikk
Az e rendeletben szereplő vámkontingenseket a 2454/93/EGK rendelet 308a., 308b. és 308c. cikkével összhangban kell kezelni.
A 2454/93/EGK rendelet 308c. cikkének (2) és (3) bekezdése azonban a 09.0810 és 09.0811 tételszám alá tartozó vámkontingensekre nem alkalmazandó.
3. cikk
Amennyiben a 0306 19 30 KN-kódú norvég homárra vonatkozó, 09.0810. tételszámú vámkontingenst 2007 végéig nem használják fel teljesen, a fennmaradó mennyiséget át kell vinni a 2008. évi megfelelő vámkontingensbe.
Ennek érdekében a 2008. április 1-je utáni második bizottsági munkanapon a 2007. évi vámkontingens lehívását le kell állítani. A következő munkanapon a 2007. évi vámkontingens felhasználatlan egyenlege a 2008. évi megfelelő vámkontingensben hozzáférhetővé válik.
Ettől a naptól kezdődően visszamenőleges lehívások vagy visszautalások nem végezhetők.”
2.
A mellékletet e rendelet mellékletének megfelelően módosítani kell.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 8-án.